एमबाप्पेबिना फितलो पीएसजी
लियोनल मेसी, केलियन एमबाप्पे र नेयमर । यो गत वर्ष जापान आउदा पेरिस सेन्ट जर्मेन (पीएसजी) को अग्रपंक्तिको लाइनअप थियो । तर यसपटक यी तीनै खेलाडी पीएसजीको टोलीमा थिएनन् ।
ओसाका — लियोनल मेसी, केलियन एमबाप्पे र नेयमर । यो गत वर्ष जापान आउदा पेरिस सेन्ट जर्मेन (पीएसजी) को अग्रपंक्तिको लाइनअप थियो । तर यसपटक यी तीनै खेलाडी पीएसजीको टोलीमा थिएनन् ।नतिजा पीएसजीले जापान भ्रमणको पहिलो खेलमा मंगलबार ओसाकामा क्रिस्टियानो रोनाल्डोसम्मिलित अल नासरसँग गोलरहित बराबरी नतिजामात्र निकाल्न सकेको छ । यसले स्थानीय प्रशंसकलाई पनि निरास बनाएको छ । पीएसजी र अल नासरको खेल हेर्न २५ हजार ४ सय ३२ दर्शक थिए, जुन मध्यम उपस्थितिमात्र हो । उनीहरूलाई पहिलो हाफमा रोनाल्डोको खेलले मात्र केही मनोरञ्जन दिएको थियो, नत्र खेल फिक्का थियो । उनको एक प्रहारलाई पीएसजीका गोलरक्षक जियानलुइजी डोनारुमाले रोकेका थिए भने अर्को एउटा एक्रोब्याटिक प्रहार पोस्टको केही छेउबाट बाहिरियो । मेसी पीएसजीबाट अमेरिकाको इन्टर मियामी लागिसकेका छन् । विवादपछि पीएसजीले जापान र दक्षिण कोरिया प्रि–सिजन भ्रमणमा जाने सूचीबाट एमबाप्पेलाई हटाएको थियो । घुँडामा लागेको चोटका कारण फेब्रुअरीदेखि मैदानबाहिर रहेका नेयमर हालैमात्र प्रशिक्षणमा फर्किएका छन् । फ्रान्सका स्ट्राइकर एमबाप्पेलाई भित्र्याउन साउदी अरेबियाको क्लब अल हिलालले पीएसजीसामु ३० करोड युरो प्रस्ताव राखेको स्रोतले सोमबार एएफपीलाई जनाएको थियो । पेरिसमा खुसी हुन नसकेका २४ वर्षे एमबाप्पेलाई भित्र्याउन रियल म्याड्रिडसहित अन्य क्लबहरूले नजर लगाइरहेका थिए । तर स्रोतका अनुसार अल हिलालले एमबाप्पेलाई भित्र्याउन औपचारिक रूपमा प्रस्ताव गरेको छ । यस्तो सम्झौतामा खेलाडीको सहमति मुख्य हुन्छ । तीव्र गतिमा अगाडि बढिरहेको साउदी लिगमा खेल्न एमबाप्पे आफैंले भने अहिलेसम्म कुनै इच्छा देखाएका छैनन् । पिएसजी स्रोतका अनुसार औपचारिक प्रस्ताव आएपछि क्लबले अल हिलाललाई एमबाप्पेसँग सम्झौताका लागि छलफल गर्न अनुमति दिएको छ । रियादमा अवस्थित अल हिलाल साउदी अरेबियाको पब्लिक इन्भेस्टमेन्ट फन्ड (पीआईएफ) को स्वामित्वमा छ । यो टोलीले यसै सिजनमा चेल्सीबाट कालिडोउ कौलीबाली र उल्भसका रुबेन नाभासलाई भित्र्याइसकेको छ । एमबाप्पे र पीएसजीबीच कचकच चलिरहेको छ । एमबाप्पेको पीएसजीसँगको सम्झौतामा एक वर्ष बाँकी छ । उनी अर्को सिजनमा अर्को क्लब लागे पीएसजीले कुनै सम्झौता रकम पाउने छैन । एमबाप्पेले सम्झौता नवीकरण गर्नुपर्ने नभए यस सिजन सरुवा हुनुपर्ने पीएसजीको भनाइ छ । तर एमबाप्पेले पीएसजीसँगको सम्झौता नवीकरण गर्न मानिरहेका छैनन् । अर्को सिजनमा विना सरुवा रकम उनले रिएलसँग सम्झौता गरिएको जनाइएको छ । ‘म्यानचेस्टर युनाइटेड, इन्टर मिलान, बार्सिलोना, टोटनहम, साउदी क्लब र रियल म्याड्रिड एम्बाप्पेलाई भित्र्याउन चाहिरहेको छ,’ स्रोतले भन्यो । १३ पटकको युरोपियन च्याम्पियन रिएलले गत वर्ष नै एमबाप्पेलाई भित्र्याउन प्रयास गरेको थियो । तर अन्तिममा उनी नेयमर र लियोनल मेसीसँगै बसेर पीएसजीमा खेल्न राजी भएका थिए । एमबाप्पेले पीएसजीबाट २ सय ६० खेलमा क्लबबाट सर्वाधिक २ सय १२ गोल गरेका छन् । उनी पीएसजीकै नेयमरपछिका सबैभन्दा महँगा खेलाडी हुन् । उनी टिनएजमै २०१७ मा मोनाकोबाट एक सिजनका लागि लोनमा आएका थिए । त्यसको अर्को वर्ष उनलाई पीएसजीले १८ करोड युरोमा किनेको थियो । नेयमर २०१७ मै बार्सिलोनाबाट २२ करोड २० लाखमा पीएसजी आएका थिए ।